CELEX: 62019TN0627
Language: et
Date: 2019-09-20 00:00:00
Title: kohtuasi T-627/19: 20. septembril 2019 esitatud hagi – Shindler jt versus komisjon

11.11.2019   
            
            
               ET
            
            
               Euroopa Liidu Teataja
            
            
               C 383/66
            
         
      20. septembril 2019 esitatud hagi – Shindler jt versus komisjon
      (kohtuasi T-627/19)
      (2019/C 383/75)
      Kohtumenetluse keel: prantsuse
      
         Pooled
      
      
         Hagejad: Harry Shindler (Porto d’Ascoli, Itaalia) ja viis teist hagejat (esindaja: advokaat J. Fouchet)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada Euroopa Komisjoni 13. septembri 2019. aasta otsus, millega ühemõtteliselt keeldutakse tegevusetuse tunnistamisest;
               
            
                  —
               
               
                  otsustada, et Euroopa Komisjon jättis õigusvastaselt vastu võtmata:
                  
                              —
                           
                           
                              esiteks otsuse kaitsta nende Ühendkuningriigi kodanike liidu kodakondsust, kelle era- ja perekonnaelu on teistes Euroopa Liidu liikmesriikides ning kellel ei olnud ainuüksi sel põhjusel, et nad olid kasutanud oma liikumisvabadust (15 year-rule), valimisõigust otsustada nende päritoluriigi Euroopa Liidust lahkumise üle, toimugu Ühendkuningriigi Euroopa Liidust lahkumine siis lepinguga või lepinguta;
                           
                        
                              —
                           
                           
                              teiseks siduva otsuse, mis on ühetaoliselt kohaldatav 27. teises liikmesriigis, milles Ühendkuningriigi kodanikud elavad, ja mis sisaldab seoses riiki sisenemise, riigis elamise, sotsiaalsete õiguste ja töötamisega erinevaid meetmeid, mis on kohaldatavad juhul, kui ei sõlmita lepingut Ühendkuningriigi lahkumise kohta Euroopa Liidust;
                           
                        
            seega;
      
                  —
               
               
                  tuvastada see tegevusetus;
               
            
                  —
               
               
                  kohustada Euroopa Komisjoni maksma igale hagejale 1 500 eurot seoses nende esindamise kuludega.
               
            
         Väited ja peamised argumendid
      
      Hagi põhjenduseks esitavad hagejad kolm väidet.
      
                  1.
               
               
                  Esimene väide, et nii lahkumislepingu olemasolul kui ka puudumisel on rikutud nende õigusi, mis tulenevad nende liidu kodakondsusest. Selle raames väidavad hagejad eelkõige, et:
                  
                              —
                           
                           
                              rikutud on õiguskindluse põhimõtet, sest aluslepingutes ei ole tunnistatud asjaolu, et liikmesriigi lahkumise korral liidust kaotatakse liidu kodakondsus;
                           
                        
                              —
                           
                           
                              rikutud on proportsionaalsuse põhimõtet;
                           
                        
                              —
                           
                           
                              rikutud on õigust era- ja perekonnaelule.
                           
                        
            
                  2.
               
               
                  Teine väide, et komisjon on olnud õigusvastaselt tegevusetu, sest ta ei ole vastu võtnud siduvaid meetmeid, vaid ainult soovitusi.
               
            
                  3.
               
               
                  Kolmas väide, et Ühendkuningriigi 15-year rule’iga on rikutud võistlevuse ja vaba liikumise põhimõtteid ning seaduse ees võrdsuse põhimõtet. Sellega seoses leiavad hagejad, et see viieteistkümne aasta reegel on riigisisene kord, mis paneb ühe liikmesriigi teatavad kodanikud halvemasse olukorda ainult sel põhjusel, et nad on kasutanud oma õigust vabalt liikuda või teises liikmesriigis elada ning et see kujutab endast ELTL artikli 21 lõikes 1 tunnustatud vabaduste piirangut.